Verkragter kry drie maal lewenslankLimpopo se polisie sê ŉ man is die afgelope week in Thohoyandou drie maal lewenslange gevangenisstraf opgelê nadat hy twee vroue verkrag het. Die swaar vonnis maak deel uit van die polisie se volgehoue pogings om seksuele misdrywe te bekamp, sê Moatshe Ngoepe, Limpopo-polisiewoordvoerder. “Danksy beamptes se harde werk en bedrewe, professionele ondersoekwerk kon spanne van die eenhede vir gesinsgeweld, kinderbeskerming en seksuele oortreding in verskeie howe verseker dat oortreders lang gevangenisstrawwe opgelê word.” Kgotso Dzhivhuwo (37) is die afgelope week in die Dzanani-streekhof in Thohoyandou drie maal lewenslange tronkstraf vir verkragting opgelê. Dzhivhuwo het ŉ vrou (38) van die nedersetting Mawoni verkrag terwyl sy op 23 November 2013 omstreeks 19:30 op pad huis toe was ná werk. Hy het die slagoffer genader asof hy saam met haar wou stap, maar die volgende oomblik het hy haar met ŉ klip in die gesig getref. Sy het geval, waarna hy haar na bosse gesleep en haar gedreig het voordat hy haar verkrag het. Daarna het hy haar na ŉ plek gesleep waar hy haar herhaaldelik verkrag het. Op 15 Maart 2015, ŉ jaar en vier maande later, het hy ŉ 27-jarige vrou van die nedersetting Makongodza verkrag. Sy het die aand omstreeks 19:20 saam met ŉ familielid en ŉ vriendin gestap toe Dzhivhuwo haar onverwags met ŉ klip aangerand het. Sy het geval en haar been seergemaak. Die twee mense by haar het weggehardloop, waarna die aanvaller haar na bosse daar naby gesleep en met ŉ mes gedreig en verkrag het. ŉ Ruk later het hy stemme na die slagoffer hoor roep en op die vlug geslaan. Lt.genl. Nneke Jim Ledwaba, polisiekommissaris van Limpopo, het die onderspanne geloof wat aan albei misdade gewerk het en seker gemaak het dat die verkragter “vir altyd tronk toe gaan”.